Ville Kaunisto

Ville Kaunisto (s. 19. maaliskuuta 1982 Turku) on suomalainen poliitikko ja entinen koripalloilija.

Koripalloura

Seurajoukkueet 
Kaunisto on Kaarinan Uran kasvatti mutta siirtyi Piilosetiin kaudeksi 1999–2000. Hän pelasi joukkueessa kaksi kautta ennen siirtymistään Salon Vilppaaseen. Yhden kauden jälkeen Kaunisto siirtyi Kouvoihin. Hän pelasi seurassa aina kesään 2004 saakka. Tällöin Kaunisto teki Kouvojen kanssa kaksivuotisen jatkosopimuksen, joka sisälsi pykälän ulkomaille lähtemisestä. Saman vuoden syyskuussa Kaunisto käytti hyväksi pykälää ja siirtyi Serie A:ssa pelanneeseen Aurora Basket Jesiin nelivuotisella sopimuksella. Myöhäisen siirron takia Jesin joukkue oli jo koossa, eikä pelipaikkaa seurasta tullut. Tämän johdosta Kaunisto siirtyi Sveitsiin suurseura Fribourg Olympiciin.

Kauden 2005–2006 hän aloitti Legaduehen pudonneessa Jesissa. Kaunisto pelasi joukkueessa viisi peliä 3,0 pisteen ja 1,6 levypallon keskiarvoilla. Valmentaja piti häntä penkillä, mutta seurajohto halusi pitää hänet seurassa. Kaunisto halusi kuitenkin pelata, jonka takia hän siirtyi loppukaudeksi Ranskan kolmosliigaan CSP Limogesin riveihin. Seuraavaksi kaudeksi Kaunisto siirtyi Espanjan kolmosliigassa, LEB Platassa, pelanneeseen CB Plasenciaan. Joukkueessa hän teki 10,7 pisteen ja otti 6,7 levypalloa ottelua kohden. Kauden jälkeen hän siirtyi samalla tasolla pelanneeseen CB Qalat Cajasoliin. Kauden 2008–2009 Kaunisto aloitti Oviedo Club Baloncestossa, mutta siirtyi kesken kauden toiseksi korkeimmalla sarjatasolla pelanneeseen CB Tarragonaan. Hän vaihtoi vielä kauden lopulla seuraansa BBC Nyoniin, joka pelasi Sveitsin pääsarjassa. 

Viiden ulkomailla vietetyn kauden jälkeen hän palasi Suomeen Kouvoihin vuonna 2009. Hän edusti seuraa kaksi kautta ja vuonna 2011 hänet valittiin Korisliigan vuoden pelaajaksi. Kauden 2010–2011 jälkeen hän teki sopimuksen Espoon Honkaan. Kaunisto sai kuitenkin tarjouksen ranskalaiselta ADA Blois Basketilta ja siirtyi pelaamaan maan kolmannelle sarjatasolle. Hän edusti Blois Basketia kahden kauden ajan ja hänet valittiin molempina kausina sarjan arvokkaimmaksi pelaajaksi. Kesällä 2013 Kaunisto siirtyi Ranskan Pro B-sarjassa pelanneeseen Lilleen. Kaunisto teki sarjassa 10,4 pistettä ja otti 10,6 levypalloa ottelua kohden, mutta irtisanoi sopimuksensa ennen kauden loppua. Joulukuussa 2013 hän palasikin Korisliigassa pelanneeseen Kouvoihin.

Kouvot nousi Kauniston saavuttua joukkueeseen pudotuspeleihin asti. Kaunisto valittiin Korisliigan kuukauden pelaajaksi maaliskuussa 2014. Hän pelasi kauden 17,3 pisteen ja 10,8 levypallon keskiarvoilla voittaen sarjan levypallokuninkuuden historian ensimmäisenä suomalaispelaajana. Kauden päätyttyä tappioon puolivälierissä Kaunisto teki Kouvojen kanssa kolmen kauden jatkosopimuksen.

Kaunisto lopetti uransa kauden 2018–2019 jälkeen. Hän tuli valituksi eduskuntaan samana keväänä, oltuaan Kokoomuksen ehdokkaana Kaakkois-Suomen vaalipiirissä vuoden 2019 eduskuntavaaleissa. Kaunisto sai vaaleissa kaikkiaan 3 753 ääntä.

Maajoukkueet 
Kaunisto pelasi ensimmäisen kerran urallaan miesten arvokisoissa vuoden 2015 EM-killpailuissa. Hän lopetti 41 A-maaottelun mittaisen, vuonna 2003 alkaneen maajoukkueuransa EM-turnauksen jälkeen.

Saavutuksia 
 Suomen mestaruus: 2004, 2016
 SM-hopeaa: 2019
 SM-pronssia: 2010
 Suomen cup hopeaa: 2003 
 Korisliigan vuoden pelaaja: 2011
 Korisliigan vuoden kehittynein pelaaja: 2003
 Vuoden I-divisioonapelaaja (koripallo): 2001

Pelityyli ja ominaisuudet 

Kaunistoa kuvailtiin isona laitahyökkääjänä hyväksi leikkaajaksi ja kaukoheittäjäksi.

Poliittinen ura 

Kaunisto on kuulunut vuodesta 2017 lähtien Kouvolan kaupunginvaltuustoon.

Hän oli vuoden 2019 eduskuntavaaleissa Kaakkois-Suomen vaalipiirissä Kokoomuksen ehdokkaana ja tuli valituksi eduskuntaan.

Katso myös 
 Luettelo 2 000 levypalloa saavuttaneista Korisliiga-pelaajista

Lähteet

Aiheesta muualla 
Korisliiga pelaajaprofiili
Legaduen pelaajaprofiili  
Ligue Nationale de Basketball (Sveitsi)  

Nykyiset kansanedustajat
Kansallisen Kokoomuksen poliitikot
Kouvolan kaupunginvaltuutetut
Kaakkois-Suomen vaalipiiri
Suomalaiset koripalloilijat
Vuonna 1982 syntyneet
Elävät henkilöt